MEDIJIMA Sarajevo, 16. 02. 2021.

**SAOPŠTENJE ZA JAVNOST I MEDIJE: Koalicija „Pod lupom“ će imati nestranačke posmatrače na skoro svim biračkim mjestima u Doboju i Srebrenici**

Nakon što je Centralna izborna komisija BiH (CIK BiH) donijela odluku o raspisivanju i održavanju ponovljenih izbora za gradonačelnika Grada Doboj i Skupštinu Grada Doboj, te načelnika općine Srebrenica i Skupštinu Općine Srebrenica, Koalicija za slobodne i poštene izbore „Pod lupom“ je započela sa aktivnostima organizacije nestranačkog posmatranja ponovljenih izbora u Doboju i Srebrenici.

Iz Koalicije „Pod lupom“ podsjećaju da je na dan održavanja redovnih, poništenih Lokalnih izbora 2020. godine u Doboju, njihovim akreditovanim nestranačkim posmatračima bilo onemogućeno posmatranje izbornog procesa, što je Centralna izborna komisija BiH navela i kao jedan od razloga za poništenje izbora u Doboju.

*„Zabrana pristupa akreditovanim posmatračima predstavlja direktno kršenje Izbornog zakona BiH. Ponovljeni izbori su prilika da se proces glasanja u Doboju i Srebrenici odvije u skladu sa izbornim pravilima. Koalicija „Pod lupom“ će nastojati da na svakom biračkom mjestu u Doboju i Srebrenici bude po jedan nestranački posmatrač što će biti značajan doprinos osiguravanju slobodnih i poštenih izbora.“ –* izjavio je Dario Jovanović, projekt menadžer Koalicije „Pod lupom“.

Koalicija „Pod lupom“ će za ponovljene izbore u Doboju i Srebrenici pratiti otvaranje i uređenje biračkih mjesta, proces glasanja, zatvaranje biračkih mjesta, brojanje glasova, izlaznost i rezultate za izbor gradonačelnika Grada Doboja i načelnika Općine Srebrenica. Posmatrači Koalicije „Pod lupom“ će pratiti sve potencijalne pojave izbornih nepravilnosti koje će pokušati biti otklonjene da bi se izborni proces odvijao neometano i u skladu sa Zakonom.

*„O cijelom izborom procesu javnost će biti informisana putem naših saopćenja za javnost, konferencija za medije i društvenih mreža. Koalicija „Pod lupom“ će u Doboju formirati Pozivni centar gdje će organizovati i većinu medijskih aktivnosti, a cijeli* [*RASPORED AKTIVNOSTI*](http://podlupom.org/v2/bs/clanak/najave-dogadaja/112) *se može pronaći na zvaničnoj stranici Koalicije.“* – dodao je Hasan Kamenjaković, koordinator za odnose sa javnostima i medijima.

Iz Koalicije „Pod lupom“ podsjećaju da građani i građanke Koaliciji „Pod lupom“ mogu prijaviti sve uočene izborne nepravilnosti besplatnim pozivom na broj telefona 080 05 05 05 ili putem online obrasca [PRIJAVI IZBORNU NEREGULARNOST](https://bih2020.electionsobserver.org/neregularnosti/) na web stranici [www.podlupom.org](http://www.podlupom.org).